《上国观光歌为沈侯官司仓用宾赋》
明代·倪谦

袖有五色笔，囊有万言策。笔可补造化，策可干明辟。

才闻皋朔补公车，又见严徐向都邑。奋志遥从上国游，扶摇九万抟脩翼。

日月明三殿，虎豹守九关。玉帛会诸侯，梯航来百蛮。

金张甲第亘紫陌，夔龙礼乐严清班。光华眼底观不尽，致身已在青云间。

不慕绾金章，不羡乘丹毂。自分草莽臣，但足升斗禄。

东葛方容就督邮，南闽复许烦搜粟。清晓君门开，谒帝趋明光。

天仗建羽旄，箫韶仪凤皇。玉阶稽颡荷恩出，海峤行览三山苍。

携壶送子都门道，晴日辉辉照芳草。酒阑征旆逐薰风，回首蓬莱五云绕。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。